b'\n_START_ARTICLE_\nZhongnanhai\n_START_SECTION_\nHistorie\n_START_PARAGRAPH_\nUnder Jin-dynastiet befant Taiye-sj\xc3\xb8en seg p\xc3\xa5 omr\xc3\xa5det, omtrent slik som de senere Bei- og Zhonghai. Ved dens bredd l\xc3\xa5 Daning Gong (\xc2\xabDen store freds palass\xc2\xbb). Under Yuan-dynastiet ble sj\xc3\xb8en innlemmet i Keiserbyen, vesentlig utvidet og videre noe utbygd med palassbygninger._NEWLINE_Etter at hovedstaden ble flyttet fra Nanjing til Beijing under Ming-dynastiet reiste man det nye keiserpalasset noe lenger s\xc3\xb8r for der det hadde st\xc3\xa5tt i Yuan-\xc3\xa5rene. Da ble ogs\xc3\xa5 Taiye-omr\xc3\xa5det utvidet mot s\xc3\xb8r om den n\xc3\xa5v\xc3\xa6rende Nanhai-sj\xc3\xb8en anlagt. De jordmasser som ble fjernet for \xc3\xa5 f\xc3\xa5 til dette, ble benyttet til \xc3\xa5 bygge opp en h\xc3\xb8yde, Jingshan, nord for keiserpalasset. De n\xc3\xa5 tre sj\xc3\xb8ene ble knyttet sammen med kanaler og dannet den keiserlige park. _NEWLINE_Under Qing-dynastiet ble parken noe forminsket. Flere keisere bygde bygninger og paviljonger ved breddene av sj\xc3\xb8ene, og benyttet omr\xc3\xa5det som sommerbosted. Enkekeiserinnen Cixi innrettet seg der permanent, og benyttet det egentlige keiserpalass kun ved seremonielle anledninger._NEWLINE_I forbindelse med bokseroppr\xc3\xb8ret i 1900 besatte de russiske styrker Zhongnanhai og plyndret bygningene der. Senere tjente parken som hovedkvarter for \xc3\xa5ttenasjonsalliansens ledelse. Etter at Puyi ble keiserkronet bodde her hans far som regent i en kortere tid._NEWLINE_Etter at Qing-dynastiet ble styrtet i 1911 gjorde Beiyang-regjeringens president Yuan Shikai Zhongnanhai til sitt hovedkvarter. Aller helst hadde han bodd i keiserpalasset, men der var Puyi. Den n\xc3\xa5v\xc3\xa6rende hovedporten, Xinhua-porten eller \xc2\xabDet nye Kinas port\xc2\xbb, ble skapt av Yuan Shikai._NEWLINE_Under Nanjingregimet 1928-1945 stod Zhongnanhai til allmenn disposisjon som park. Men da Folkerepublikken Kina ble etablert f\xc3\xa5 \xc3\xa5r etter, ble anlegget igjen tatt i bruk i politisk \xc3\xb8yemed. Ledere som Mao Zedong, Zhou Enlai og Deng Xiaoping bodde p\xc3\xa5 omr\xc3\xa5det.\n_START_SECTION_\nPolitisk betydning\n_START_PARAGRAPH_\nDet er i Zhongnanhai at Folkerepublikken Kinas politiske maktsentrum ligger, og dermed er det ikke for meget sagt \xc3\xa5 betegne dette bygning- og parkkomplekset som et av verdens viktigste politiske sentra. Ordet Zhongnanhai benyttes da ofte p\xc3\xa5 tilsvarende m\xc3\xa5te som Kreml og Det hvite hus. _NEWLINE_I den grad det er gjennomf\xc3\xb8rbart, har ogs\xc3\xa5 omr\xc3\xa5det opp imot Zhongnanhai v\xc3\xa6rt brukt som sted for politiske markeringer overfor makthaverne. Den 18. april 1989 gjennomf\xc3\xb8rte demokratisk innstilte studenter en sit-in foran Zhongnanhai og hengte opp oppslag med paroler som \xc2\xabNed med diktaturet\xc2\xbb og \xc2\xabLenge leve demokratiet\xc2\xbb, det var en forl\xc3\xb8per til protestene som kulminerte med massakren p\xc3\xa5 Den himmelske freds plass. Demonstrantene ble jaget bort to dager etter. _NEWLINE_Den 19. april 1999 demonstrerte om lag 10\xc2\xa0000 tilhengere av Falun Gong-bevegelsen foran og rundt omr\xc3\xa5det. Denne massive demonstrasjonen med sine uventet mange fremm\xc3\xb8tte tok b\xc3\xa5de regjeringsfolk og kinakjennere p\xc3\xa5 sengen, og det sjokket som myndighetene fikk av at en s\xc3\xa5 stor organisert demonstrasjon var mulig, var med p\xc3\xa5 \xc3\xa5 utl\xc3\xb8se makttiltakene mot Falun Gong snart etter samme \xc3\xa5r.'